แนวทางการยกระดับผลสัมฤทธิ์ทางการเรียน ประจำปีการศึกษา 2557
โรงเรียนในกลุ่มเป้าหมาย  สังกัดสำนักงานเขตพื้นที่การศึกษาประถมศึกษาพะเยา เขต 1
-----------------------------------------------------------------------------------------------------------------------------------------------
	    แนวทางการดำเนินงานยกระดับผลสัมฤทธิ์ทางการเรียน เป็นแนวทางในการพัฒนาคุณภาพผู้เรียนเพื่อยกระดับผลสัมฤทธิ์ทางการเรียนที่มีระบบ และเป้าหมายที่ชัดเจน ดังนั้นสำนักงานเขตพื้นที่การศึกษาประถมศึกษาพะเยา เขต 1          จึงให้ความสำคัญกับการส่งเสริม และสนับสนุนให้โรงเรียนในโรงเรียนในกลุ่มเป้าหมาย  สังกัดสำนักงานเขตพื้นที่การศึกษาประถมศึกษาพะเยา เขต 1  ดำเนินการจัดกิจกรรมส่งเสริมเร่งรัดการจัดการเรียนการสอน เพื่อยกระดับคุณภาพผู้เรียนให้ได้มาตรฐานที่กำหนด  และให้มีการนิเทศติดตามผล ให้ความช่วยเหลือกับโรงเรียน โดยกำหนดเป็นแนวทางดำเนินการ ดังนี้

ระดับสำนักงานเขตพื้นที่การศึกษา
	1. แจ้งแนวดำเนินการยกระดับผลสัมฤทธิ์ทางการเรียนของนักเรียน ใน 5 กลุ่มสาระการเรียนรู้หลัก ประกอบด้วย ภาษาไทย  คณิตศาสตร์ วิทยาศาสตร์  ภาษาอังกฤษ และสังคมศึกษา ให้โรงเรียนกลุ่มเป้าหมายรับทราบและนำไปสู่การปฏิบัติ
	2. เร่งรัดให้โรงเรียนมีฐานข้อมูลคุณภาพและผลสัมฤทธิ์ทางการเรียนของนักเรียนเป็นรายบุคคล ระดับโรงเรียน และระดับเขตพื้นที่การศึกษาเพื่อใช้ในการพัฒนาการจัดการเรียนการสอนที่ส่งผลต่อการยกระดับคุณภาพผู้เรียน
                3. สำนักงานเขตพื้นที่ แต่งตั้งรองผู้อำนวยการสำนักงานเขตพื้นที่ และศึกษานิเทศก์ ทุกคน ปฏิบัติหน้าที่นิเทศ ติดตาม เพื่อช่วยเหลือ สนับสนุนกิจกรรมการยกระดับผลสัมฤทธิ์ทางการเรียน  โรงเรียนกลุ่มเป้าหมาย ทุกโรงเรียน     
                4. ดำเนินการนิเทศ ติดตามผล ตามปฏิทินปฏิบัติงานที่กำหนด โดยมีกิจกรรมดำเนินการนิเทศ ดังนี้
                    4.1 ประชุมผู้บริหาร ครูวิชาการและครูผู้สอนที่เกี่ยวข้อง เพื่อสร้างความเข้าใจและชี้แจงแนวทางดำเนินงาน
                    4.2 ตรวจสอบ เอกสาร หลักฐานที่เกี่ยวข้องกับการเรียนการสอนครูผู้สอนตามกลุ่มสาระการเรียนรู้
                    4.3 สังเกตการสอน สะท้อนคิด วางแผนปรับปรุงและพัฒนาการสอนตามมาตรฐานตัวบ่งชี้ที่มีผลสัมฤทธิ์ต่ำ
                    4.4 ศึกษานิเทศก์นำเสนอแนวทางการพัฒนาปรับปรุงการเรียนการสอนตามกลุ่มสาระการเรียนรู้ที่กำหนด
                    4.5 ครูผู้สอนเสนอแนวทางการปรับปรุงการเรียนการสอนเพื่อยกระดับคุณภาพให้ดียิ่งขึ้น
               5. ประเมินผล สรุป รายงานผล

ระดับโรงเรียน
	1. ครูผู้สอนวิเคราะห์ผลสัมฤทธิ์ทางการเรียนของนักเรียนทุกกลุ่มสาระการเรียนรู้  รายมาตรฐาน รายบุคคล            รายข้อ  เพื่อเป็นข้อมูลพื้นฐานในการวางแผนพัฒนาคุณภาพผู้เรียน วิเคราะห์ปัญหา สาเหตุ  กำหนดแนวทางแก้ไข ในสาระ      ที่มีผลสัมฤทธิ์ต่ำกว่ามาตรฐาน เพื่อใช้ในการพัฒนาการจัดการเรียนการสอนมาตรฐานการเรียนรู้ที่ควรปรับปรุงแก้ไขให้ดีขึ้น
	2. โรงเรียนจัดทำแผนปฏิบัติการในการพัฒนาคุณภาพและยกระดับผลสัมฤทธิ์ทางการเรียนของนักเรียน มีการกำหนดเป้าหมาย กิจกรรม ระยะเวลา และมีผู้รับผิดชอบในการดำเนินการอย่างชัดเจน กำหนดกิจกรรม/งาน/โครงการที่จะพัฒนาคุณภาพผู้เรียนให้สอดคล้องกับสภาพปัญหา พัฒนาครูผู้สอนกลุ่มเป้าหมาย สาระการเรียนรู้ที่ต่ำกว่ามาตรฐาน         ด้วยรูปแบบและวิธีการที่หลากหลาย
	3. กำหนดปฏิทินการปฏิบัติงาน พัฒนานักเรียนด้วยกิจกรรมที่หลากหลาย ตามความเหมาะสมและสอดคล้องกับความต้องการและความสามารถของผู้เรียน จัดให้มีการทดสอบและประเมินผลการเรียนรู้ด้วยเครื่องมือที่มีมาตรฐาน นำผลประเมินมาปรับปรุงแก้ไขพัฒนาอย่างต่อเนื่อง
	4. มีแนวทางดำเนินงานการนิเทศ กำกับ ติดตามและประเมินผลการดำเนินการที่ชัดเจน
	5. เสนอแผนการดำเนินงาน และรายงานผลการดำเนินงานยกระดับผลสัมฤทธิ์ทางการเรียน  ตามรูปแบบและวิธีการที่สำนักงานเขตพื้นที่การศึกษาประถมศึกษาพะเยา เขต 1 กำหนดต่อไป
------------------------------------------------------
· กลุ่มนิเทศ ติดตามและประเมินผลการจัดการศึกษา
                                                                    สำนักงานเขตพื้นที่การศึกษาประถมศึกษาพะเยา เขต 1
